b"\n_START_ARTICLE_\n\xc3\x92pera tibetana\n_START_PARAGRAPH_\nL'\xc3\x92pera tibetana (Lhamo en tibet\xc3\xa0) \xc3\xa9s una representaci\xc3\xb3 cantada que t\xc3\xa9 una hist\xc3\xb2ria de 600 anys, uns 400 anys m\xc3\xa9s antiga que l'\xc3\x92pera de Beijing. La posada en escena d'aquesta \xc3\xb2pera compta amb m\xc3\xa0scares de colors vius, danses primitives, cants i vestuaris colorits._NEWLINE_Segons la tradici\xc3\xb3, va ser creada per Thangtong Gyalpo, un monjo i constructor de ponts del segle\xc2\xa0xiv. Gyalpo va reclutar a set noies per fer la primera actuaci\xc3\xb3 per recaptar fons per construir ponts per facilitar el transport i la peregrinaci\xc3\xb3 al Tibet. La tradici\xc3\xb3 va ser transmesa i desenvolupada a tot arreu de la regi\xc3\xb3 i ha continuat fins als nostres dies. Generalment, l'\xc3\xb2pera es representa en diverses ocasions festives, com el Shoton, i tamb\xc3\xa9 es feien representacions de grups professionals i aficionats que es convocaven a Lhasa per entretenir el Dalai-lama i als monjos a Potala._NEWLINE_Els ensenyaments de budisme i la hist\xc3\xb2ria tibetana s\xc3\xb3n les principals fonts de la inspiraci\xc3\xb3 de l'\xc3\x92pera tibetana. El drama tradicional \xc3\xa9s una combinaci\xc3\xb3 de balls, c\xc3\xa0ntics, can\xc3\xa7ons, i m\xc3\xa0scares. El toc de llum de Lhamo \xc3\xa9s la seva m\xc3\xa0scara. Al front de la m\xc3\xa0scara hi ha un ornament del Sol i la Lluna. A trav\xc3\xa9s de les m\xc3\xa0scares, s'identifica el paper de l'actor. Una m\xc3\xa0scara vermella es refereix al rei, en verd a la reina, en groc els lames i de\xc3\xaftats, etc. Un narrador canta un sumari de la hist\xc3\xb2ria en vers, i els executants entren i comencen a ballar i cantar. La representaci\xc3\xb3 s'acaba amb un ritual de benedicci\xc3\xb3._NEWLINE_Al segle\xc2\xa0xix, a tots els districtes del Tibet hi havia un grup resident que l'interpretava a nivell local i, un cop l'any, a la capital, Lhasa. Tradicionalment, els actors eren els monjos i laics, i la representaci\xc3\xb3 durava un dia o m\xc3\xa9s. Avui dia al Tibet i a l'\xc3\x8dndia, el Lhamo dura menys d'un dia, i tots els artistes int\xc3\xa8rprets o executants s\xc3\xb3n laics. L'escenari \xc3\xa9s buid a excepci\xc3\xb3 d'una est\xc3\xa0tua del patr\xc3\xb3 de l'\xc3\xb2pera, Thangtong Gyalpo. Cada actuaci\xc3\xb3 s'inicia amb la purificaci\xc3\xb3 de l'escenari. El narrador, shung shangen, entra i canta un resum de la hist\xc3\xb2ria en vers. A continuaci\xc3\xb3, els artistes entren, cada ball t\xc3\xa9 el seu propi pas diferent de la m\xc3\xbasica d'un tambor i platets. Els seus vestits de seda de colors reflecteixen la roba de l'aristocr\xc3\xa0cia de Lhasa. Tots els actors canten els cors. Tamb\xc3\xa9 hi ha improvisacions parlades que es burlen de les institucions contempor\xc3\xa0nies, de d'altres personatges, i fins i tot dels monjos i monges._NEWLINE_L'Institut Tibet\xc3\xa0 d'Arts Esc\xc3\xa8niques a Dharamsala, \xc3\xa9s una de les companyies d'\xc3\xb2pera m\xc3\xa9s importants, que produeix obres amb la finalitat de promoure aquesta forma d'art."